„ Við þurfum að vera undir það búin að það verði meiri ásókn frá öðrum svæðum hingað til lands , “ segir Þórólfur Guðnason sóttvarnalæknir um áhrif loftslagsbreytinga hérlendis . Eftir því sem umheimurinn hitnar mun ásókn flóttafólks í að koma hingað aukast . Þetta kom fram í erindi hans á Læknadögum . „ Við þurfum að vera undir það búin að það verði meiri ásókn frá öðrum svæðum hingað til lands , “ segir Þórólfur Guðnason sóttvarnalæknir um áhrif loftslagsbreytinga hérlendis . Eftir því sem umheimurinn hitnar mun ásókn flóttafólks í að koma hingað aukast . Þetta kom fram í erindi hans á Læknadögum í Hörpu í dag þar sem yfirskriftin var : Áhrif loftslagsbreytinga á heilsu manna . Enn fremur fylgdi spurningin : Hvað getum við gert ? Henni er ekki auðsvarað en Þórólfur hefur kynnt sér helstu áherslur sem Alþjóðaheilbrigðismálastofnunin , WHO , hefur lagt fram vegna þeirra áskorana sem hlýnun jarðar hefur í för með sér . Fyrsta skrefið segir hann þó að sé að hætta að deila um hvort þróunin sér raunverulega af mannavöldum . Í erindi sínu svaraði hann henni heldur afdráttarlaust . „ Allir helstu vísindamenn samtímans eru sammála um að jörðin sé að hitna og að þróunin sé í beinu samhengi við kolefnisbrennslu fólks . “ Þá þurfi hver og einn að grípa til aðgerða sem sýni ábyrgð . Sjálfur hafi hann minnkað notkun á dísilbíl sínum og hætt alfarið að skjóta upp flugeldum . Það hafi verið töluvert átak þar sem hann hafi sjálfur verið „ með skotglaðari mönnum “ . Í myndskeiðinu er rætt við Þórólf . Afleiðingarnar eru víðast hvar meiri en hér á landi . Samkvæmt þeim viðmiðum sem gefin hafa verið út er Ísland á einu af fáum svæðum í heiminum þar sem breytingar á hitastigi verða í raun hóflegar . Sérstaklega í samanburði við svæði í Afríku og Asíu sem eru nær miðbaugi verða breytingarnar litlar . WHO gengur út frá því að uppþot og stríð verði tíðari eftir því sem hitinn eykst . Heilsufarsáskoranir tengdar loftslagsbreytingum verða af ýmsu tagi og þeirra er þegar farið gæta í löndum eins og Indlandi þar sem Þórólfur bendir á að fleiri fái lungnakrabbamein af völdum mengunar en reykinga . Sótagnir í andrúmsloftinu séu sérstaklega skæðar . Á alþjóðavísu má búast við miklum áskorunum í heilbrigðismálum . Slysum mun fjölga , sjúkdómar sem tengjast fátækt verða tíðari , öndunarfæra - og ofnæmissjúkdómar sömuleiðis og gert er ráð fyrir auknu álagi vegna sjúkdóma sem tengjast geði og sálarlífi fólks . Smitsjúkdómar á borð við malaríu , lyme og zíka-veiruna verða algengari og þegar fólk leggur á flótta gera berklar , ebóla og sýklalyfjaónæmar bakteríur vart við sig auk þess sem hættan á að sníkjudýr beri með sér sjúkdóma eykst . WHO hefur gefið út að 90% mannkyns andi að sér menguðu lofti og að mengunin sé „ önnur algengasta orsök dauðsfalla af völdum sjúkdóma í heiminum sem ekki eru smitnæmir “ . 40% dauðsfalla af völdum lungnasjúkdóma , 25% dauðsfalla af völdum hjartasjúkdóma , 25% dauðsfalla af völdum heilablóðfalls og 30% dauðsfalla af völdum lungnakrabbameins megi rekja til mengunar . Alls sé mengun orsakavaldur 7 milljóna dauðsfalla á hverju ári og áhrifin séu meiri á börn en fullorðna .